Der er allerede gang i billetsalget til næste års Europa Tour-turnering i Gatten.

Made In Denmark 2014 er kun lige overstået, men selvom der er et helt år til, at Europa Tour-spillerne igen skal slå ud ved Himmerland Spa & Gofl Resort, er billetsalget allerede i gang. 3208 personer har i skrivende stund købt partoutkort til næste års golfturnering, og man kan på turneringens hjemmeside følge med i antallet af billetter, der bliver solgt. Turneringen var en stor succes i år, hvor specielt stemningen omkring banen blev rost i den internationale golfverden. Tilskuerne kan se frem til endnu bedre forhold næste år. - Vi har lært meget af den første Made in Denmark og fået en masse konstruktiv kritik, og vi vil arbejde intensivt på at skabe endnu bedre forhold til publikum omkring vores nøglehuller og naturligvis hul 16, siger Flemming Astrup, promotor ved turneringen. 81.000 tilskuere besøgte i alt årets Made In Denmark-turnering.